31999R0509
L 060/53
JURNALUL OFÍCIAL AL UNIUNII EUROPENE
REGULAMENTUL (CE) NR. 509/1999 AL COMISIEI
din 8 martie 1999
privind prelungirea termenului maxim prevăzut pentru aplicarea de crotalii bizonilor (specia Bison bison spp.)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 820/97 al Consiliului din 21 aprilie 1997 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită și mânzat (1), în special articolul 4 alineatul (2),
având în vedere solicitarea prezentată de Regatul Unit și de Franța,
întrucât Regatul Unit și Franța au cerut prelungirea perioadei până la vârsta de nouă luni a termenului maxim prevăzut pentru aplicarea de crotalii bizonilor, din motive de dificultăți practice;
întrucât, dat fiind faptul că bizonii pot fi de asemenea crescuți în alte state membre, este necesar ca această prelungire să se aplice în toate statele membre;
întrucât aceste animale din specia bovină sunt ținute în condiții de creștere în care vițeii rămân în permanență aproape de mamele lor până când sunt separați de acestea la vârsta de cel mult nouă luni;
întrucât este justificată luarea în considerare a acestei cereri, cu condiția ca prelungirea termenului maxim să nu afecteze calitatea informațiilor furnizate de baza de date națională și să nu se producă nicio deplasare a animalelor care nu au aplicate crotalii;
întrucât autoritățile statelor membre se angajează să nu extindă această derogare asupra altor elemente ale sistemului de identificare și de înregistrare a bizonilor;
întrucât prezentul regulament nu aduce atingere deciziilor care trebuie adoptate privind caracterul pe deplin operațional al bazelor de date naționale;
întrucât măsurile prevăzute prin prezentul regulament sunt conforme cu avizul Comitetului Fondului European de Orientare și Garantare Agricolă,
ADOPTĂ PREZENTUL REGULAMENT:
Articolul 1
Statele membre pot prelungi până la vârsta de cel mult nouă luni termenul maxim prevăzut la articolul 4 alineatul (2) din Regulamentul (CE) nr. 820/97 în ceea ce privește aplicarea de crotalii bizonilor (specia Bison bison spp.).
Această prelungire nu afectează calitatea informațiilor furnizate de baza de date națională.
Articolul 2
(1) Prelungirea prevăzută la articolul 1 se acordă sub rezerva tuturor condițiilor stabilite la alineatele (2) și (3).
(2) Animalele aparțin speciei Bison bison spp.
(3) Crotaliile sunt aplicate în momentul în care vițeii sunt separați de mamele lor și, în orice caz, înainte de a împlini vârsta de nouă luni. În cazul în care animalul părăsește exploatația în care s-a născut înainte de a împlini vârsta de nouă luni, crotalia i se va aplica înainte de a părăsi exploatația.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 1999.